לפני כשלושה חודשים הוקם מאחז חדש כקילומטר ממערב להתנחלות מצפה יריחו. מאחז זה, כמו שאר המאחזים שהוקמו במהלך השנים האחרונות, הוקם כחווה חקלאית שמבוססת על רעיית צאן. גם במקרה זה, הקמת המאחז כולל את הקוקטייל הרגיל של השתלטות על שטחי מרעה מסורתיים, מניעת גישה וטרור לילי בעיקר, שמופנה כלפי הקהילה הבדואית הסמוכה.
מיקום המאחז, כמו במקרה של רוב המאחזים שהוקמו בשנים האחרונות, נבחר בקפידה: הוא הוקם בקצה המזרחי של שטח השיפוט של ההתנחלות מעלה אדומים, שנמצאת כשמונה קמ' דרום מערבית מהמאחז החדש. נזכיר כי ההתנחלות מעלה אדומים הוקמה לאחר שישראל הפקיעה שטח של למעלה מ-28 אלף דונם משבעה כפרים פלסטינים שונים בשנת 1975. אלא שעד היום רוב השטח המופקע נותר לא בנוי ומכאן הצורך לקדם את ההשתלטות עליו בפועל. מדובר אם כן במה שמתנחלים במקרים רבים בעבר כינו "שכונה חדשה". ולכן סביר שעיריית מעלה אדומים מעורבת עמוקות בהקמת "השכונה החדשה".
בשנים האחרונות אנו שבים וכותבים מדי פעם על התופעה של מאחזי רועים בגדה המערבית. המאחזים הללו הם הסיפור הגדול של השתלטות מתנחלים על שטחים נרחבים בכל רחבי הגדה המערבית. מדובר במהלך שהולך וצובר תאוצה במהלך השנים האחרונות: למעלה מעשרים מאחזים הוקמו כחוות רועים מאז שנת 2012 ומטרתם היא להשתלט במהירות ותוך שימוש באלימות רבה, על שטחים פתוחים ולגרש קהילות רועים פלסטיניות שחיות ומתקיימות מרעיה באזורים אלו במשך דורות רבים. המתנחלים גם במקרה זה כמו בכל מקרי הנישול והגירוש האחרים אינם פועלים לבד כמובן. הכל קורה בתיאום עם הצבא שמעניק למתנחלים ברוב מוחלט של המקרים גיבוי מלא.
הרעיון של השתלטות על שטחים באמצעות הקצאת שטחים לרעייה אינו חדש. הנה שתי דוגמאות מראשית שנות ה-80: במסמך חסוי ששלח רס"ן עזרא אפרתי מ"מפקדת יהודה ושומרון" בנובמבר 1981, הוא הורה להקצות 850 דונם מאדמות הכפרים ג'לוד, תורמוס עיא וקריות למתנחלי שילה למטרת מרעה. על חלק משטחים אלו נבנתה לימים שרשרת המאחזים הפרועים ממזרח להתנחלות שילה. כך מה שהחל כהקצאה לרעיה, הפך עם השנים לשטח שמתחלים השתלטו עליו לשם בנייה. במסמך נוסף שנכתב במרץ 1982, הצבא הקצה שטח בן 2,500 דונם מאדמות הכפרים טייבה ודיר ג'ריר למטרת מרעה להתנחלות רימונים. שטח זה נותר פתוח עד היום, אולי מכיון שרובו נמצא בתוך מה שהצבא מגדיר כשטח אש 906.
בשנה שעברה חשפנו כיצד החטיבה להתיישבות העניקה הלוואות לאורך שנים למתנחלים שונים לשם רכישת עדרי כבשים ובקר שמגודלים במאחזים בלתי חוקיים, כמה מהם מהאלימים ביותר בגדה המערבית. ברור שמדובר במהלך מתוכנן שמאחוריו עומדים, מלבד החטיבה להתיישבות, ארגון אמנה שמממן חלק מהתשתיות והמבנים והמועצות האזוריות של המתנחלים בגדה המערבית.
כך מקדמת מדינת ישראל בהדרגה את עקירתן של קהילות שלמות, והורסת באופן שיטתי תרבות רעיה מקומית שמתקיימת כאן במרחב מזה אלפי שנים.